秀吉既葬，諸侯多有黨於家康者。家康以秀賴幼弱，主母暗愚，乃有效魏武、司馬宣王之意。欲觀諸侯馬、鹿之對，乃多遣使者，私結姻親於伊達、福島、加藤、蜂須賀等。三成大怒，合利家、長政之辭，行檄責難於伏見。家康哂而置之。三成即勸利家以兵問。堀尾吉晴等懼戰事禍百姓，乃奔走說之。家康使人上表謝秀賴，署血書誓忠，刀兵遂息。